
Informatīvais ziņojums “Par Sabiedrības integrācijas fonda darbības uzlabojumu priekšlikumiem”
	Iebildums
Nodibinājums DROSMES GĒNI (reģ. nr. 50008347911), kas īsteno pārmantota vēža pacientu interešu pārstāvību un atbalsta organizācijas funkciju, ir iepazinies ar informatīvo ziņojumu “Par Sabiedrības integrācijas fonda darbības uzlabojumu priekšlikumiem” un stingri iebilst pret Ministru kabineta sēdes protokollēmuma projekta 4. punktā paredzēto Sabiedrības integrācijas fonda administrēto programmu sadalīšanu starp dažādiem resoriem.

Piedāvātais risinājums pēc būtības virza SIF uz faktisku likvidāciju un ir pretrunā ar neatkarīga audita un starpinstitūciju darba grupas secinājumiem, kas par optimālāko risinājumu atzina SIF saglabāšanu un nostiprināšanu kā pārresorisku, centralizētu finansējuma administrēšanas mehānismu. Programmu sadalīšana palielinātu administratīvās izmaksas un slogu, radītu atšķirīgas finansējuma piešķiršanas un uzraudzības prasības, vājinātu kopējo pārskatāmību un apdraudētu SIF uzkrātās kompetences saglabāšanu. Šādas izmaiņas īpaši negatīvi ietekmētu mazas un jaunas nevalstiskās organizācijas, kuru administratīvā kapacitāte ir ierobežota.

Neatkarīgais audits nav identificējis būtiskus trūkumus SIF finansējuma administrēšanā. Auditā konstatētās problēmas ir novēršamas, pilnveidojot SIF pārvaldību, precizējot tā mandātu un skaidrāk nodalot finansējuma administrēšanu no tiešas projektu īstenošanas. Tādēļ institūcijas likvidācija vai tās funkciju sadrumstalošana starp dažādiem resoriem nav samērīgs risinājums identificētajiem izaicinājumiem.

DROSMES GĒNI ir jauna nevalstiskā organizācija, kuras mērķis ir mazināt pārmantota vēža radīto ietekmi Latvijas ģimenēs, veicinot sabiedrības informētību, savlaicīgu pārmantota vēža riska atpazīšanu, atbalstu cilvēkiem ar paaugstinātu pārmantota vēža risku un viņu tuviniekiem, kā arī pārstāvot šo cilvēku intereses veselības politikas veidošanā.

Jaunām un salīdzinoši nelielām NVO īpaši nozīmīga ir vienota, saprotama un prognozējama valsts finansējuma sistēma, kurā organizācijai nav jāorientējas vairākās atšķirīgās nozaru ministriju finansējuma piešķiršanas, projektu administrēšanas un uzraudzības kārtībās. SIF centralizētais modelis ļauj organizācijām vairāk resursu veltīt savu mērķu sasniegšanai un darbam ar sabiedrību, nevis paralēlu administratīvo sistēmu apgūšanai.

DROSMES GĒNI pieredze vienlaikus apliecina, cik būtisks ir valsts atbalsts jaunu pilsoniskās sabiedrības iniciatīvu attīstībai un to spējai kļūt par līdzvērtīgiem valsts pārvaldes dialoga partneriem. Organizācijas, kas pārstāv līdz šim nepietiekami sadzirdētas sabiedrības grupas, nevar pilnvērtīgi iesaistīties politikas veidošanā tikai uz brīvprātīga darba pamata vien. Interešu pārstāvībai nepieciešama ekspertīze, organizācijas kapacitāte, spēja sagatavot priekšlikumus un atzinumus, piedalīties darba grupās un uzturēt sistemātisku dialogu ar valsts institūcijām.

Īpaši veselības jomā NVO darbība pēc būtības ir starpnozaru. Pacientu organizāciju darbs vienlaikus skar veselības aprūpi, sabiedrības informēšanu, sociālo atbalstu, cilvēktiesības, pilsonisko līdzdalību un sabiedrības noturību. Finansējuma mehānismu sadalīšana pa atsevišķiem resoriem var radīt situāciju, kurā šādas iniciatīvas tiek vērtētas tikai vienas nozares ietvarā, lai gan to sabiedriskais pienesums ir daudz plašāks.

DROSMES GĒNI ieskatā valstij būtu jāveido vide, kurā jaunas NVO var izaugt par profesionālām, neatkarīgām un ilgtspējīgām pilsoniskās sabiedrības organizācijām, nevis jāpalielina administratīvie šķēršļi to darbībai. SIF uzkrātā kompetence NVO projektu administrēšanā un vienotas finansējuma sistēmas nodrošināšanā ir resurss, kuru nepieciešams pilnveidot un stiprināt, nevis sadrumstalot.
Piedāvātā redakcija
Nodibinājums DROSMES GĒNI aicina pilnībā svītrot Ministru kabineta sēdes protokollēmuma projekta 4. punktu un precizēt 2. punktu, nosakot, ka SIF turpmākā attīstība balstāma scenārijā, kas saglabā un nostiprina SIF kā vienotu, neatkarīgu un pārresorisku publiskā finansējuma administrēšanas mehānismu, vienlaikus rodot risinājumus auditā konstatētajām nepilnībām.

Mūsu ieskatā SIF ir jāstiprina, nevis jālikvidē, saglabājot tā institucionālo kompetenci un attīstot to kā mūsdienīgu pilsoniskās sabiedrības, sabiedrības līdzdalības un starpnozaru iniciatīvu atbalsta instrumentu.

